b'\n_START_ARTICLE_\nDosso Dossi\n_START_PARAGRAPH_\nDosas Dosis (it. Dosso Dossi, tikr. Giovanni di Niccol\xc3\xb2 de Luteri, apie 1480-90 \xe2\x80\x93 1542) \xe2\x80\x93 ital\xc5\xb3 renesanso dailininkas i\xc5\xa1 Feraros.\n_START_SECTION_\nBiografija\n_START_PARAGRAPH_\nGiovanni di Niccol\xc3\xb2 de Luteri gim\xc4\x97 apie 1480-90 m. T\xc4\x97vas Niccolo di Lutero dirbo Feraros kunigaik\xc5\xa1\xc4\x8di\xc5\xb3 Est\xc4\x97 giminei. Dailininko pravard\xc4\x97 kilusi grei\xc4\x8diausiai i\xc5\xa1 to, kad jo \xc5\xa1eima tur\xc4\x97jo nuosavyb\xc4\x97s Dosso kaime (galutinis variantas Dosso Dossi nusistov\xc4\x97jo tik XVIII a.). Pirmuosius dail\xc4\x97s mokslus, kartu su \xc5\xa1iek tiek jaunesniu broliu Batistta Dossi, Dosas i\xc5\xa1\xc4\x97jo pas Lorenzo Costa Bolonijoje. Manoma, kad Dosas apie 1506 m. buvo Venecijoje, kur praleido apie 5 metus. Joje susipa\xc5\xbeino su Venecijos dailinink\xc5\xb3 k\xc5\xabryba, kuri padarys jam \xc4\xaftakos, vis\xc5\xb3 pirma D\xc5\xbeord\xc5\xbeon\xc4\x97s._NEWLINE_1517 m. Dosas ir brolis Batistta dokumentuoti Feraroje, kur prad\xc4\x97jo tarnauti kunigaik\xc5\xa1\xc4\x8diams Est\xc4\x97ms. Grei\xc4\x8diausiai Dosas buvo pa\xc5\xbe\xc4\xafstamas su Rafaelio k\xc5\xabryba (\xc5\xbeinomas Rafaelio lai\xc5\xa1kas Dosui 1520 m.). Feraroje Dosas Dosis sutiko k\xc5\xabrybos \xc4\xafd\xc4\x97jin\xc4\xaf draug\xc4\x85 - poet\xc4\x85 Ariost\xc4\x85. Daugelis Doso Dosio paveiksl\xc5\xb3 traktuojami Ariosto poezijos kontekste, kaip poezijos iliustracijos. Giorgio Vasari v\xc4\x97liau kand\xc5\xbeiai para\xc5\xa1ys, kad Dosas Dosis tapo garsiu labiau d\xc4\x97l to, kad Ariostas skyr\xc4\x97 jam eiles, nei d\xc4\x97l savo dail\xc4\x97s darb\xc5\xb3. Taip pat, Giorgio Vasari mini, kad Dosas su savo broliu Batistta Dossi buvo ar\xc5\xa1\xc5\xabs konkurentai, o u\xc5\xbesakovai to ne\xc5\xbeinodami kviesdavosi brolius dirbti kartu. Minimi darbai Pezare, kur broliai sukir\xc5\xa1ino \xc4\x8dia dirbusius dailininkus, o pa\xc4\x8di\xc5\xb3 k\xc5\xabryba vietos kunigaik\xc5\xa1\xc4\x8dio pilyje pasirod\xc4\x97 buvusi tokia prasta, kad kunigaik\xc5\xa1tis liep\xc4\x97 j\xc4\x85 nutrinti._NEWLINE_Dosas Dosis mir\xc4\x97 1542 arba 1453 m., prie\xc5\xa1 tai kelerius metus jau nebetap\xc4\x97. Jo k\xc5\xabryboje, be D\xc5\xbeord\xc5\xbeon\xc4\x97s ir Rafaelio, atsekama Ticiano ir Feraros dail\xc4\x97s mokyklos, kaip Kozm\xc4\x97 Turos, \xc4\xaftakos. Dailininkas dabar geriausiai \xc5\xbeinomas poeti\xc5\xa1komis alegorijomis, kuriose suvienijo Feraros dail\xc4\x97s tradicij\xc4\x85 su Brand\xc5\xbeiojo renesanso stilistika.'